Stoppet for at køre over for rødt

Blå blink lyser kabinen op på Mortens sorte Skoda Fabia. Han ruller vinduet ned, og en betjent stikker hovedet indenfor i kabinen:

“Betjenten fortæller, at jeg bliver sigtet for at køre over for rødt. Jeg bliver forvirret, for det mener jeg altså ikke, at jeg gjorde. Han er meget kort og kontant, så jeg når ikke at få indført andet end, at jeg kørte over for gult, hvor efter han retter mig, og siger, at det var rødt. Han slår fast, at det ikke er noget, vi skal diskutere. Han går så tilbage til bilen for at skrive bøden, og imens tager jeg min telefon frem, som er koblet op til mit dashcam. Jeg vil gerne lige se, hvad det var, der skete helt præcist,” fortæller Morten D. til Bil Magasinet. Han er en af de danskere, som har installeret et dashcam i forruden, som optager kørslen – og det var alle pengene værd. Optagelsen gør nemlig, at han senere kan frifindes i retten for at køre over for rødt.